1.Indledning

Rådets direktiv 95/50/EF om indførelse af ensartede kontrolprocedurer i forbindelse med transport af farligt gods ad vej blev vedtaget den 6. oktober 1995. Ifølge direktivet skal medlemsstaterne sikre, at en repræsentativ del af transporten af farligt gods ad vej underkastes en nærmere fastlagt kontrol, og at transporten udføres i overensstemmelse med de gældende sikkerhedsforskrifter. Medlemsstaterne foretager kontrol i henhold til direktivet ved at anvende checklisten i bilag I og henvise til de risikokategorier for mulige påviste overtrædelser, der er fastsat i bilag II.

Ifølge direktiv 95/50/EF indsender hver medlemsstat for hvert kalenderår en rapport til Kommissionen om direktivets anvendelse senest 12 måneder efter det pågældende års udløb . I direktivet fastsættes det endvidere, at Kommissionen mindst hvert tredje år sender Europa-Parlamentet og Rådet en beretning om medlemsstaternes anvendelse af direktivet .

Kommissionens beretning bygger på de årlige rapporter fra medlemsstaterne. Dette er den syvende beretning om medlemsstaternes anvendelse af Rådets direktiv 95/50/EF, og den omfatter perioden 2015-2017. Den første beretning omfattede perioden 1997-1998, den anden 1999-2002, den tredje 2003-2005, den fjerde 2006-2007, den femte 2008-2011, og den sjette 2012-2014.

Indtil den 30. juni 2009 var betingelserne for sikker transport af farligt gods ad vej fastsat i Rådets direktiv 94/55/EF som ændret. Dette direktiv blev pr. 1. juli 2009 ophævet og erstattet af direktiv 2008/68/EF som ændret.

Tilgangen i direktiv 2008/68/EF er den samme som i direktiv 94/55/EF, idet de tekniske og administrative bestemmelser er identiske med bestemmelserne i bilagene til den europæiske konvention om international transport af farligt gods ad vej (ADR) , hvilket gør dem obligatoriske for al national og international transport inden for EU. Da ADR ikke indeholder særlige bestemmelser om dens håndhævelse, er disse fastsat i direktiv 95/50/EF.

Dette direktiv indeholder en harmoniseret tjekliste, der benyttes af medlemsstaterne i forbindelse med denne kontrol, samt retningslinjer for klassificering af overtrædelser. I 2004 blev direktivets bilag ændret , og systemet for klassificering af overtrædelser blev ændret til at omfatte tre risikokategorier gældende fra 2005.

Disse ensartede kontrolprocedurer gælder al vejtransport af farligt gods på en medlemsstats område eller af gods, som kommer til en medlemsstats område fra tredjelande, uanset transportenhedens indregistreringsland. Direktivet har til formål at sikre, at der tages stikprøver af et repræsentativt udvalg af farligt gods, som transporteres ad vej, og at de samtidig dækker en omfattende del af vejnettet.

Der kan ligeledes aflægges kontrolbesøg i virksomheder i forebyggende øjemed, eller når der ved vejkontrollen er konstateret alvorlige overtrædelser, som bringer sikkerheden i fare. Direktiv 95/50/EF indeholder imidlertid ikke noget krav om rapportering af denne kontrol.

2.Rapporter fra EU-medlemsstaterne og Norge

Ved udarbejdelse af rapporterne opfordres medlemsstaterne til at anvende risikokategorierne i bilag II til direktiv 95/50/EF og til at forelægge rapporten i overensstemmelse med direktivets bilag III. Norge har indsendt sin årlige rapport og har anmodet om at komme med i Kommissionens beretning til Europa-Parlamentet og Rådet.

De fleste medlemsstater og Norge har indsendt deres rapporter stort set rettidigt. Forsinkelserne af visse af de nationale rapporter skyldes administrative procedurer for indsamling, analyse og indsendelse af oplysningerne til Kommissionen, navnlig når forskellige offentlige myndigheder er involveret i procedurerne. Selv om situationen blev midlertidigt forbedret i 2015 i forhold til tidligere, blev der de følgende år ikke foretaget forbedringer i samme tempo, så Kommissionen måtte gentage sin anmodning til medlemsstaterne og opfordre dem til at forbedre formatet for og ensartetheden i de data, der skal indberettes i fremtiden.

Kommissionen har modtaget rapporter fra alle medlemsstaterne for hele perioden, men trods betydelige forbedringer blev ikke alle oplysninger indsendt i det korrekte format. Desuden var nogle af dem ufuldstændige eller forkert udfyldt, hvilket førte til huller og irrelevante resultater i tabellerne i denne beretning, hvor de angives med tegnet "#N/A" ("ikke oplyst"). I bilagene til denne beretning findes et sammendrag af medlemsstaternes rapporter.

I Kommissionens tidligere beretninger blev der konstateret visse systematiske uoverensstemmelser i medlemsstaternes statistiske rapporter. Da en ensartet rapportering er af afgørende betydning for kvaliteten, sammenligneligheden og pålideligheden af Kommissionens beretninger, vedtog Kommissionen i 2011 en henstilling med det formål at forbedre kvaliteten af disse rapporter.

Siden offentliggørelsen af henstillingen er rapporterne blevet væsentlig forbedret, og der er kun blevet konstateret lejlighedsvise mindre uoverensstemmelser.

Nogle af disse uoverensstemmelser, der bliver færre og færre, vedrører antal overtrædelser efter risikokategori . I punkt 1.4 i bilaget til Kommissionens henstilling understreges det, at det kun er den alvorligste overtrædelse, der skal indberettes, selv om der konstateres flere overtrædelser. Det samlede antal overtrædelser opdelt på risikokategorier skal således være lig med antallet af transportenheder, som ikke opfylder bestemmelserne.

Det kan konstateres, at dette princip endnu ikke anvendes korrekt i alle medlemsstaterne, da der fortsat indberettes flere overtrædelser pr. transportenhed.

Et andet vigtigt spørgsmål, der blev rejst i henstillingen, var iværksættelsen af sanktioner, når der ved en vejkontrol konstateres en overtrædelse. På grund af de forskellige retlige og administrative systemer kunne nogle medlemsstater ikke spore udfaldet af den retslige procedure i tilfælde af mistanke om overtrædelser konstateret ved kontrol. I henstillingen foreslås et kompromis, hvor alle medlemsstaterne rapporterer den håndhævende embedsmands afgørelse efter kontrollen på stedet. Der er dog stadig én medlemsstat (Frankrig), der ikke er i stand til at indberette sådanne data.

3.Beregning af data

Medlemsstaterne opfordres til om muligt at give deres skøn over den årlige transport af farligt gods på deres områder i ton eller i ton/km. I alt 16 medlemsstater og Norge gav et skøn for 2017. I de forudgående år, 2015 og 2016, gav kun 14 medlemsstater og Norge et skøn over den samlede mængde farligt gods.